Baba in plastieksak in Kaapse see gevind | Maroela Media
'n Babaseuntjie wat wonderbaarlik oorleef het nadat hy sowat 'n maand gelede gevind is waar hy in 'n plastieksak in die see dryf, het merkwaardig herstel.
Die seuntjie is die oggend van 16 November omstreeks 06:30 by die Muizenberg-strand in Kaapstad gevind. 'n Vrou het dié oggend op die strand gestap toe sy 'n groen plastieksak in die see sien dryf het.
Sy het besluit om die sak uit die water te bring, omdat sy nie wou gehad het die sak moet die see besoedel nie. Dit is toe dat sy 'n babaseuntjie toegedraai in 'n kombers in die sak vind.
Kapt. FC van Wyk, woordvoerder van die polisie, sê die polisie is na die toneel ontbied. By hul aankoms was paramedici reeds op die toneel besig om die pasgebore baba te behandel. Die pienkvoet is gestabiliseer en na 'n nabygeleë hospitaal gehaas.
Hy is later na die Mowbray-kraamhospitaal oorgeplaas. Volgens Van Wyk is die baba steeds in die hospitaal, maar hy is gesond en stabiel.
Intussen berig Good Things Guy Janet Perrot, 'n inwoner, het met haar vriendekring saamgespan om vir die seuntjie klere, doeke en ander bababenodighede in te samel. Die seuntjie sal in die departement van maatskaplike ontwikkeling se sorg geplaas word wanneer hy ontslaan word waarna die proses sal begin om vir hom pleegouers te vind.
Perrot het aan Good Things Guy gesê sy het 'n versoek aan die maatskaplike werker gestuur dat die seuntjie Christopher Moses gedoop word.
"St. Christopher is die beskermheilige van reisigers en die kleinding het nog 'n lang reis wat voorlê. Moses is ook in 'n mandjie gevind, so dit voel soos 'n gepaste tweede naam," het Perrot gesê.
Van Wyk sê 'n saak van poging tot moord en verberging van geboorte word ondersoek.
Enigiemand met meer inligting word versoek om ao. Henry Abrahams by 082 522 1080 te skakel.
Ek het nie woorde nie. Ek huil hier waar Ek sit terwyl my 6 maande oue baba op my bors slaap. Hoe kan n mens so wreed wees?? Jy gaan erg gestraf word. Gee dan eerder die baba op as wat hy soos niks in die see gegooi word. Dit is vreeslik!!!!
Ek sal Nooit so iets kan verstaan nie, Nooit nie.
As 'n baba ongewens is, gee babatjie op vir aanneming, maar asb MOENIE doen aan onskuldige babas wat ons hier bo lees en wat NIE gevra het om gebore te word nie.
Sies tog, die outjie is voorwaar seker bestem vir groot dinge, om so iets te kan oorleef! So bly hy is ok, bid die res van sy lewetjie sal net voorspoedig wees.
Die Here se genade is werklik GROOT mag dai seun n voorspoedige geseende lewe he
Soos ek lees, sit ek en dink, die kindjie se naam moet Moses wees. Dit is so hartseer maar God het "Moses" beskerm.